Bloublasies by die duisende op ons strande | Mossel Bay Advertiser
Bloublasies by die duisende op ons strande
Journalist Jannie du Plessis | Wednesday, 05 February 2020, 16:12
Duisende bloublasies het die afgelope tyd op ons strande uitgespoel. Foto: Jannie du Plessis
MOSSELBAAI NUUS - Bloublasies (Physalia physalis) spoel tans in hordes op plaaslike strande uit.
Om in aanraking met 'n bloublasie se lang tentakels te kom, is 'n baie pynlike ervaring as gevolg van die nematosiste, oftewel steekselle, wat op die tentakels van die bloublasie voorkom waarmee hulle hul prooi verlam.
Kaliumchloried is die hoofbestanddeel in die gif van die tentakels. Dit is dieselfde middel wat gebruik word om mense wat in VSA tereggestel word, mee in te spuit. Dit laat die hart ophou klop.
Die dosis is egter baie kleiner in die geval van 'n enkele bloublasie. 'n Bloublasiesteek sal vir tot vier ure lank brand indien jy deur die tentakels bygekom word.
In Suid-Afrika is slegs een sterfgeval aangemeld nadat Roland Singh in 2012 by die Strand, Kaapstad in anafilaktiese skok gegaan het nadat hy in aanraking gekom het met bloublasies. Sulke erge noodlottigge allergiese reaksies is egter wêreldwyd baie skaars. Die gif is nie die groot probleem nie, maar wel die netels wat in die vel vashaak en pynlik is.
Bloublasies is egter baie interessant. Hulle bestaan uit vier organismes. Die pneumatofoor wat hom laat dryf. Die tentakels is vol netels met gif wat na uitdroging sy potensiaal verloor. Die laaste twee organismes is die spysvertering- en die voortplantigstelsel.
Bloublasies eet die sagte liggaamsdele van vissies en larwes van die meeste soort seediere soos krappe, palings en weekdiere. Krappe eet op hulle beurt weer graag die uitgespoelde bloublasies op strande. Die grootste vyand vir die bloublasies ter see is seeskilpaaie en seeslakke.
'n Bloublasiesteek kan behandel word deur die tentakels af te krap met 'n skerp, plat voorwerp soos 'n mes.